**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: KGO/50-1/2016.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2016. január 28-i nyilvános ülésére**

**Tárgy:** Hévíz Város Önkormányzat 2016. évi költségvetésének megállapítása

**Az előterjesztő:** Papp Gábor polgármester

**Készítette:**  Szintén László közgazdasági osztályvezető

Kondákorné Farkas Erika pénzügyi ügyintéző

**Megtárgyalta:** Jogi- Ügyrendi, Szociális Bizottság,

Oktatási, Kulturális és Sport Bizottság,

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**I.**

**Tárgy és tényállás ismertetése**

**A 2016. évi költségvetés indoklása**

**Tisztelt Képviselő-testület!**

# Az államháztartásról szóló 2011. évi CXCV. törvény 24.§ (3) és (4) alapján a jegyző által előkészített költségvetési rendelet-tervezetet a polgármester február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a képviselő-testületnek.

# A költségvetés előterjesztésekor a képviselő-testület részére tájékoztatásul a következő érlegeket és kimutatásokat kell - szöveges indokolással együtt - bemutatni:

*a)* a helyi önkormányzat költségvetési mérlegét közgazdasági tagolásban, előirányzat felhasználási tervét,

*b)*a többéves kihatással járó döntések számszerűsítését évenkénti bontásban és összesítve,

*c)* a közvetett támogatásokat - így különösen adóelengedéseket, adókedvezményeket - tartalmazó kimutatást, és

*d)* a költségvetési évet követő három év tervezett bevételi előirányzatainak és kiadási előirányzatainak keretszámait főbb csoportokban, és a szerinti tervszámoktól történő esetleges eltérés indokait.

Az államháztartásról szóló 2011. évi CXCV. törvény 23. § (2) bekezdése szerint be kell mutatni a költségvetési rendeletben a költségvetési bevételeket és kiadásokat kötelező feladatok, önként vállat feladatatok, valamint állami (államigazgatási) feladatok szerinti bontásban. A Magyarország helyi önkormányzatairól szóló 2011. évi CLXXXIX. törvény 10. § (3) bekezdése szerint az önkormányzat - a törvényben meghatározott esetekben - az állammal kötött külön megállapodás alapján elláthat állami feladatokat. Önkormányzatunk ilyen megállapodással nem rendelkezik, így ebben az értelemben állami feladatot nem lát el. Továbbra is törvényi kötelezettségünknek kívánunk eleget tenni azzal, hogy a bevételeknél és kiadásoknál külön meg van bontva a kötelező és nem kötelező feladatellátás, annak ellenére, hogy a törvény a kötelező feladatellátás mértékét arányait egyes területeken nem szabályozza, arról a képviselőtestület dönthet.

A kötelező és államigazgatási feladatok ellátását a kapcsolódó állami támogatások és átengedett bevételek nem fedezik, ezt egészíti ki az önkormányzat saját bevételeinek egy része, elsősorban az intézményi működési bevételek, a támogatási bevételek és az államháztartáson kívülről történő pénzeszköz átvételek. Szociális alapszolgáltatási feladat-ellátási területen 2008-óta évről évre az állami szerepvállalás átstrukturálása zajlik. Egyes területeken a magánszektor erőteljes bevonása (bennlakásos otthon, házi segítségnyújtás) más területeken pedig erősödő állami szerepvállalás (jelzőrendszeres házi segítségnyújtás, család és gyermekjóléti szolgálat).

A beruházások között jelentős érétek képvisel, az adósságkonszolidációs támogatás keretében megvalósuló utakhoz, járdákhoz kapcsolódóan terveztünk, tehát az önkormányzati vagyonelemek állagmegóvásához kapcsolódnak, ezért azokat kötelező feladatnak tekintjük. A beruházási célú kiadások alapfeladatokat szolgáló önkormányzati vagyonelemekhez, vagy újak létrehozásához kapcsolódnak, ezeket kötelező feladatként szerepeltetjük a költségvetésben. A felhalmozási célú támogatások a nem kötelezően ellátandó, de a város és polgárainak érdekét szolgáló feladatokhoz biztosít támogatást az önkormányzat, ezért önként vállalt feladatként szerepeltetjük azokat. Az önként vállalt feladatokat az önkormányzat teljes egészében saját bevételeiből, elsősorban a helyi adókból származó bevételekből finanszírozza. Az önkormányzat által irányított költségvetési szerveknél kötelezően ellátandó feladatokra biztosítanak forrásokat az eredeti bevételi és kiadási előirányzatok

A 2007-2013 Európai Uniós támogatási ciklus pályázatai lezárásra és pénzügyi elszámolásra kerültek, sikerrel lezárult az Illyés általános iskola EU-s forrásból megvalósult beruházása is.

Az új 2014-2020. EU pályázati tervezési ciklus stratégia alkotási folyamata zajlik jelenleg, az első kiírások megjelentek, erre alapozva megkezdődött a stratégiai tervekben szereplő előkészítő munka.

A beruházásoknál említendő még a helyi építési szabályzat felülvizsgálata, fogorvosi szék beszerzése (12.700 eFt), amely saját forrásként rendelkezésre áll, de beszerzés előtt pályázati forrást igénybevétele is lehetségesnek látszik. Az Egregyi templom 2000 e Ft értékben hangosítási és kivetítési lehetőséggel gyarapszik, lecserélhető a ravatalozó halottas hűtője (1500 e Ft).

Az intézményi egyeztetők második fordulóját követően az intézményi előirányzatok megállapításra kerültek.

A rendelkezésre álló információk alapján tervezésre kerültek a jövő évi közszférában foglalkoztatottak illetményei. Számolva lett a béreknél a várható soros előrelépésekkel, valamint az esedékes jubileumi jutalmakkal. A dologi kiadások felülvizsgálatra kerültek, amely a Teréz Anya Szociális Integrált Intézmény esetében látható, hogy a fent leírt állami szerepvállalás átrendeződése miatt a korábban felvállalt szociális ellátások évről évre növekvő mértékű saját bevétel hozzárendelését teszi szükségessé az Önkormányzati költségvetésből.

Az állami költségvetésből származó bevételeket az 1/3 számú melléklet tartalmazza. A helyi kötelező és nem kötelező feladatokra az önkormányzat 992.732 ezer forint támogatásban részesül. Az állami támogatásból a helyi idegenforgalmi adó bevétel után éves szinten 678.215 ezer forint bevétel fog várhatóan realizálódni.

Az önkormányzat legnagyobb bevételi forrása a helyi adókból realizálódik, melyet tételesen a 2/2-es melléklet tartalmaz. Az éves szinten várható bevétel 1.088.000 ezer forint.

Az önkormányzati bevételek között meghatározó jelentőséggel bír az idegenforgalmi adó, az iparűzési adó és az építményadó. A pótlék és az egyéb sajátos bevételeink – bírságok, talajterhelési díj stb. - elenyésző mértéket képviselnek a közhatalmi bevételeinkben (tervezett előirányzat 9.820 ezer Ft).

A költségvetési évre vonatkozóan adóemelés történt az idegenforgalmi adó vonatkozásában, miszerint 2016. január 1. napjától az adó mértéke személyenként és vendégéjszakánként 500 forintra változott.

A helyi adókról szóló 4/2010. (II. 10.) Ör. az építményadó mértékének vonatkozásában 2016. január 1. hatállyal szintén módosításra került. Az adó mértéke: szállásépület, szálláshely esetén 1 000 forint/m2/év, kereskedelmi egység, iroda, szolgáltató tevékenység végzésre szolgáló építmény esetén, - ide nem értve a szállásépület, szálláshelyeket - 800 forint/m2/év; és továbbra is 600 forint/m2/év maradt a lakás, lakóépület, a lakáshoz, üdülőhöz tartozó gépjárműtároló és minden más a fentiek hatálya alá nem tartozó építmény esetén. Az adómérték változással tervezett bevételeink 26 millió forint többletbevétellel számolunk. Így várhatóan az építményadóból származó bevételünk eléri a 174.000 ezer forintot.

A helyi adó között továbbra is szignifikáns tétel a helyi iparűzési adóbevétel, melynek tervezett összege 414.000 ezer forint. A bevétel tervezésénél a 2015. évi teljesítést vettük figyelembe, amelyből 19.000 ezer forint egy kedvező ítélet miatt folyt be. Az idegenforgalmi adónál az előző évi teljesítési adatokat, és az adó megemelt mértékét vettük figyelembe és ezen adatok alapján 500.000 ezer forint került tervezésre. Az adóbevételhez az előző évivel megegyező mértékű 1,55 Ft/idegenforgalmi adóforint állami támogatás is kapcsolódik. Nagy hangsúlyt kívánunk fektetni továbbra is az idegenforgalmi adókötelezettség teljesítésének helyszíni, hivatalból történő ellenőrzésére és következetes alkalmazzuk a jogkövetkezményeket is. A közhatalmi bevételeinkből a bírság, pótlék bevételeink várható összege 2.500 ezer forint. ,

A gépjárműadóból származó bevétel megosztott bevételként szerepel, a befolyt összeg 40 %-a marad az önkormányzatnál, 16.000 ezer Ft a prognosztizált összeg.

A kintlévőségeket együttesen kezeljük, a behajtási cselekményeinket az adózás rendjéről szóló törvény alapján, a végrehajtás szabályai szerint foganatosítjuk, egyes esetekben Zala Megyei Nemzeti Adó- és Vámhivatalt az önkormányzati adóhatóság megkeresi az őt megillető adótartozások behajtása érdekében, várható bevétel 25.000 ezer forint.

**A közvetett támogatások** nyújtásának összegét a költségvetési tábla 7. számú melléklet tartalmazza részletesen. A kimutatás elkészítéséhez a 2016. évi - az adókedvezmények és mentességek esetében a 2015. évi adatok álltak rendelkezésre, várhatóan 2016. évben hasonló nagyságrendű közvetett támogatás nyújtására kerül sor, mely 179.188 eFt. Ebből az összegből 177.125.eFt-ot képvisel az építményadó, a lakás, üdülő, egyéb építmény, 100 %-os adókedvezmény az állandó lakhellyel rendelkező magánszemély részére 3241 adótárgy után 295.209 m2-re vonatkozóan, az iparűzési adó kedvezmény 336 adóalany esetében 1676 eFt, míg az adózás rendjéről szóló 2003. évi XCII. tv figyelembe vételével méltányosságból származó kedvezmény 387 e Ft

**A./ Működési (intézményi) bevételek** összege a Hivatallal együtt 337.114 ezer Ft.

A GAMESZ működési bevétele 102.094 ezer Ft. A működési bevétel több mint 50 %-a étkezési térítési díjakból származik, a többi bevétel a városüzemeltetéssel kapcsolatos feladatokból realizálódik.

A Teréz Anya Szociális Integrált Intézmény 83.640 ezer Ft összegű bevételi tervet készített. Ebből 58.260 e Ft a bentlakásos szociális intézmény gondozottainak térítési díja, a többi a szociális étkezés 7.931 e Ft, illetve alkalmazotti térítési díj 1.300 ezer Ft, családsegítési és gyermekjóléti szolgáltatás önkormányzatoknak 6.526 ezer Ft, házi segítségnyújtás és jelzőrendszeres házi segítségnyújtás szolgáltatás önkormányzatoknak 2.928 e Ft, fogorvos továbbszámlázás 30 ezer Ft, áru és készletértékesítés 4.000 ezer Ft. A fennmaradó összeg egyéb bevétel.

A Festetics György Művelődési Központ az előző év bevételi tapasztalata alapján 67.481 ezer Ft saját bevétellel tervezett.

***B./ Kiadások***

A működési kiadások tervezett előirányzata 2.327.440 ezer Ft.

Valamennyi intézmény költségvetésébe beépítésre került a személyi juttatások közé a 2016-évben esedékes soros előrelépés, a dolgozókat megillető jubileumi jutalom, valamint a felmentési illetmények. Minden dolgozó munkába járásához a forrás rendelkezésre áll a költségvetésekben.

A jogszabályi előírásoknak megfelelően biztosított minden költségvetésben a minimálbérre történő kiegészítés, a bérkompenzáció és a garantált illetményre történő kiegészítés.

Minden dolgozó esetében van fedezete a cafetériának, mely bruttó 200.000,- Ft/fő/év.

Az önkormányzat beruházásait, felújításait az 1/7 számú melléklet tartalmazza. A fejlesztések csoportosítása úgy történt, hogy lehessen látni, hogy az egyes feladatokra milyen fejlesztési célok valósulnak meg, tételesen alábontva.

Az előre nem látható feladatokra az 1/8. számú melléklet szerinti tartalékok állnak rendelkezésre. További kiemelt cél a jövőben is, hogy a megjelenő pályázati kiírásokhoz mindig álljon rendelkezésre kifejezetten erre a célra elkülönített tartalékalap.

Hévíz Város Polgármesterének 5.000 ezer Ft saját hatáskörben felhasználható keret áll rendelkezésre. A felhasználás rendjét a költségvetési rendelet-tervezet tartalmazza.

Az előre nem látható feladatok forrására 46.608 ezer Ft áll rendelkezésre az általános tartalékban. A nagyprojektekre elkülönített felhalmozási önrész 235.718 ezer Ft.

**C./ Beruházások**

Az adósságkonszolidációban nem részesült települési önkormányzatok fejlesztéseinek támogatására elnyert 112.000 ezer forint felhasználása a közbeszerzési-tervezési munkákkal kezdetét vette. A beruházási összeg 112.557 ezer forint, amely tartalmazza az 557 ezer forint önerőt is. A támogatási rendelet értelmében azon önkormányzatok, akik nem részesültek adósságkonszolidációban, fejlesztési támogatási igénnyel élhettek. A támogatásból az alábbi fejlesztési célok megvalósítását fogadta el a képviselőtestület 238/2015.(VIII.27.) határozatával:

**Fortuna utca felújítása**

Az utca 331 m-es teljes hossza 6 m széles két rétegű aszfaltburkolatot kap a meglévő kavicsozott út kiszélesítésével, alaperősítéssel. Az út bal oldalán 1.5m széles nemesített padka épül, míg a jobb oldalán 2m széles térkövezett járda. A csapadékvizet a baloldalon „K” szegéllyel, a jobb oldalon kiemelt szegéllyel vezetik a víznyelőkbe. A bal oldali részen további nyelő aknák épülnek, melyeket a már meglévő hálózat gerincébe kötik.

**Dombi sétány**

A sétányfelújítás a Fortuna utcától nyugatra eső szakaszt érinti, hossza 94 fm. 3m széles beton térburkolatot kap CKT alapozással, mellette két oldalon 1.5 m széles kitérésre alkalmas erősített kavicsos padkával.

**Kisfaludy u. déli fele**

A Hévízt elkerülő út bekötő szakasza, a Kisfaludy utcára lett rávezetve, így megnövekedett az utca forgalma. Az utca agyonfoltozott létege nem alkalmas elviselni ezt a forgalmat.

A korábban kiépített szegélykövek, valamint víznyelő aknák szintbe állításával kétrétegű aszfaltburkolat kerül az utca 112 m hosszú szakaszára.

**Árpád utca déli szakasza**

Az utca ezen szakaszának egy részén ki van építve a csapadékvíz elvezetés, de a déli fele nagy részén a több helyen megsüllyedt szegélykövek terelik a vizet az Arany J. u. kavicsozott szakaszára, ahol több ízben elmosta a víz a lakópark északi bejáratát.

A felújítás a szegélykövek szintre emelése mellett egy új csapadékvíz gerinc kiépítését és a kétoldali 1.2 m széles járda felújítását tartalmazzák, valamint az utca új aszfaltozását.

**Sugár utca déli oldali járda felújítása**

A több helyen megsüllyedt és foltozott aszfaltburkolat cseréje, ahol a járda kiszélesítése mellett új beton térköves burkolatot kap a meglévő burkolatokhoz igazodva.

A feladat részét képezi, hogy az óvoda bejáratához, a gyerekek védelmét szolgáló acél pollerek és terelőkorlát is kialakításra kerül. A felújítás a Kossuth utca és Semmelweis utca közötti szakaszt érinti.

Áthúzódó beruházások közül a költségvetés-tervezet tartalmazza:

* a Balassi - Madách - Kisfaludy utcák csapadékvíz elvezetési rendszerének javítására tervezett bruttó 1.500 ezer Ft előirányzatot.
* a Hévíz 2102. helyrajzi számú terület megvásárlására már 2015. évben is tervezett 7.000 ezer Ft előirányzatot.
* a Polgármesteri Hivatal második emeletére beszerezni tervezett fénymásoló elfogadott ajánlat szerinti beszerzési értékét, bruttó 1.905 ezer forintot.

**Rendelet részletes indoklása:**

1. § A költségvetés szerkezetét határozza meg és, hogy kire terjed ki a hatálya.
2. §. Az Áht. előírásainak megfelelően meghatározza a költségvetés címrendjét.
3. § . Az Önkormányzat bevételének fő összegeit rögzíti a megfelelő hivatkozási helyek megjelölésével.
4. § Az Önkormányzat kiadásait rögzíti a megfelelő hivatkozási helyek megjelölésével.
5. § Az Áht. előírásainak megfelelően a kiemelt előirányzatokat határozza meg, és tartalmazza a működésre és a felhalmozási kiadásokra vonatkozó mellékletek megjelölését.
6. § Az Önkormányzat és a Hévízi Polgármesteri Hivatal bevételi és kiadási fő összegét rögzíti.
7. § A GAMESZ bevételi és kiadási fő összegét rögzíti.
8. § A Brunszvik Teréz Napközi Otthonos Óvoda bevételi és kiadási fő összegét állapítja meg.
9. § A Gróf I. Festetics György Művelődési Központ bevételi és kiadási fő összegét állapítja meg.
10. § A Teréz Anya Szociális Integrált Intézmény bevételi és kiadási fő összegét állapítja meg.
11. § A költségvetési szervek 2016. január 1-ei létszámkeretét és évközi létszámcsökkentéseket állapít meg.
12. § A rendelet szabályozza a költségvetési szerveknél foglalkoztatottak cafetéria összegét 200.000,- Ft-ban.
13. § A több éves kihatással járó kötelezettségeket állapítja meg.
14. § A költségvetési maradvány feletti jogokat és a felhasználás módját szabályozza.
15. § Rögzíti a költségvetés végrehajtásának szabályait.
16. § Meghatározza a költségvetési szervek gazdálkodására vonatkozó szabályokat.
17. § Pályázatok benyújtásával kapcsolatos tájékoztatási kötelezettségeket rögzíti.
18. § Megállapítja a GAMESZ és a Gróf I. Festetics György Művelődési Központ dologi kiadásokon belül meghatározott célra biztosított előirányzatait és elszámolásuk rendjét.
19. § Szabályozza a költségvetési szervek saját hatáskörben végrehajtott előirányzat módosításával kapcsolatos tájékoztatási kötelezettségét.
20. § Szabályozza s költségvetési szerv vezetőjének kötelezettségét a szolgáltatások díjemelésével kapcsolatban.
21. § Megállapítja a Polgármester hatáskörét.
22. § Rögzíti, hogy tárgy évben mely banknál vezetett számlákon bonyolódhat pénzforgalom.
23. -24. § a követelések, kintlévőségek nyomon követéséről és arról való lemondás lehetőségeit taglalja.

25-27.§ az egyes eljárások sajátos szabályait állapítja meg.

28-30. § vegyes rendelkezéseket állapít meg.

Tisztelt Képviselő-testület!

Kérem, az előterjesztést megvitatni, és a rendeleti javaslatot elfogadni szíveskedjenek! A döntés minősített szótöbbséget igényel.

**Adósságot keletkeztető ügyletek**

Az államháztartásról szóló 2011. évi CXCV törvény 29/A §-a szabályozza, hogy az önkormányzat a költségvetési rendelet elfogadásáig, határozatban állapítja meg a saját bevételeinek és adósságot keletkeztető ügyleteiből eredő fizetési kötelezettséget a költségvetési évet követő három évre várható összegét.

Magyarország gazdasági stabilitásáról szóló 2011. évi CXCIV törvény 45. § (1) bekezdése a) pontja felhatalmazása alapján kiadott jogszabályban meghatározottak szerinti saját bevételeinek, valamint a Stabilitási tv. 3. § (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét. Az Önkormányzatnak ez évet és következő három évet terhelően nincs hitele, váltó, lízing, halasztott fizetési és kezességvállalásból eredő fizetési kötelezettsége. A határozati javaslat, így a jogszabály által előírt időszakra, a saját bevételeket tartalmazza.

A döntés egyszerű szótöbbséget igényel

**II.**

**Határozati javaslat**

1. Hévíz Város Önkormányzatának Képviselő-testülete az önkormányzat saját bevételeinek és az adósságot keletkeztető ügyleteiből eredő fizetési kötelezettségeinek a 2016. évi költségvetési évet követő három évre várható összegét az alábbiak szerint állapítja meg:

adatok eFt-ban

|  |  |  |  |  |  |
| --- | --- | --- | --- | --- | --- |
| Megnevezés | Sor- szám | Tárgy év  2016. | Saját bevétel és adósságot keletkeztető ügyletből eredő fizetési kötelezettség a tárgyévet követő | | |
|  |  |  | 1. évben | 2. évben | 3. évben |
| Helyi adók | 01 | 1.088.000 | 1.088.000 | 1.088.000 | 1.088.000 |
| Osztalékok, koncessziós díjak | 02 | 0 | 0 | 0 | 0 |
| Díjak, pótlékok, bírságok | 03 | 2.500 | 2.500 | 2.500 | 2.500 |
| Tárgyi eszközök, immateriális javak, vagyoni értékű jog értékesítése, vagyonhasznosításból származó bevétel | 04 | 0 | 0 | 0 | 0 |
| Részvények, részesedések értékesítése | 05 |  |  |  |  |
| Vállalat értékesítéséből, privatizációból származó bevételek | 06 |  |  |  |  |
| Kezességvállalással kapcsolatos megtérülés | 07 |  |  |  |  |
| **Saját bevételek (01+... +07)** | 08 | **1.090.500** | **1.090.500** | **1.090.500** | **1.090.500** |
| **Saját bevételek (08. sor) 50%-a** | 09 | **545.250** | **545.250** | **545.250** | **545.250** |
| **Előző év(ek)ben keletkezett tárgyévet terhelő fizetési kötelezettség (11+...+17)** | 10 | 0 | 0 | 0 | 0 |
| Felvett, átvállalt hitel és annak tőketartozása | 11 |  |  |  |  |
| Felvett, átvállalt kölcsön és annak tőketartozása | 12 |  |  |  |  |
| Hitelviszonyt megtestesítő értékpapír | 13 |  |  |  |  |
| Adott váltó | 14 |  |  |  |  |
| Pénzügyi lízing | 15 |  |  |  |  |
| Halasztott fizetés | 16 |  |  |  |  |
| Kezességvállalásból eredő fizetési kötelezettség | 17 |  |  |  |  |
| **Tárgyévben keletkezett, illetve keletkező, tárgyévet terhelő fizetési kötelezettség (19+...+25)** | 18 |  |  |  |  |
| Felvett, átvállalt hitel és annak tőketartozása | 19 |  |  |  |  |
| Felvett, átvállalt kölcsön és annak tőketartozása | 20 |  |  |  |  |
| Hitelviszonyt megtestesítő értékpapír | 21 |  |  |  |  |
| Adott váltó | 22 |  |  |  |  |
| Pénzügyi lízing | 23 |  |  |  |  |
| Halasztott fizetés | 24 |  |  |  |  |
| Kezességvállalásból eredő fizetési kötelezettség | 25 |  |  |  |  |
| **Fizetési kötelezettség összesen (10+18)** | 26 |  |  |  |  |
| **Fizetési kötelezettséggel csökkentett saját bevétel (09-26)** | 27 | **545.250** | **545.250** | **545.250** | **545.250** |

2. A Képviselő-testület felkéri a polgármestert, hogy amennyiben változás történik az adósságot keletkeztető ügyletekben erről adjon tájékoztatást a képviselő-testület részére.

***Határidő:*** féléves és éves beszámolók

***Felelős:*** Papp Gábor polgármester

Hévíz, 2016. január 14.

**III.**

**Előzetes hatásvizsgálat:**

A jogalkotásról szóló 2010. évi CXXX. törvény 17. §-a alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat2016. évi költségvetésről szóló önkormányzati rendelet megalkotása.

Az előzetes hatásvizsgálat eredményéről önkormányzati rendelet esetén a helyi önkormányzat képviselő-testületét tájékoztatni kell. Az előterjesztés szövegében minden esetben be kell mutatni különösen a rendelet társadalmi, gazdasági, költségvetési, környezeti, egészségi, adminisztratív terheket befolyásoló és egyéb hatásait, a rendelet megalkotásának szükségességét, a rendeletalkotás elmaradása esetén annak várható következményeit, valamint a rendelet alkalmazásához szükséges személyi, szervezeti, tárgyi és pénzügyi feltételeket.

**Költségvetési hatása:** A 2016. évi költségvetési rendelet megalkotásához kapcsolódó előzetes hatásvizsgálat során megállapítható, hogy az önkormányzatnak törvényben foglalt kötelezettsége az adott évre költségvetést alkotni az államháztartásról szóló 2011. évi CXCV. törvény 23 -24. §-ban kapott felhatalmazás alapján.

**Rendelet megalkotásának szükségessége**: A rendelet megalkotásának elmaradása esetén a költségvetésben meghatározott feladatok végrehajtása nem lehetséges. Amennyiben a költségvetési rendeletet a jogszabályban foglalt határidőig fogadja el a képviselő testület, úgy az államháztartásról szóló 2011. évi CXCV. törvény 108. §-a alapján az elemi költségvetésről az államháztartás információs rendszere keretében történő adatszolgáltatást sem tudja teljesíteni. Ha a helyi önkormányzat ezt az adatszolgáltatási kötelezettségét határidőig nem teljesíti, a helyi önkormányzatokért felelős miniszter a határidő utolsó napját követő hónaptól az információ szolgáltatásáig a nettó finanszírozás alapján a helyi önkormányzatot megillető összeg folyósítását felfüggeszti.

**A jogszabály alkalmazásához szükséges személyi, szervezeti, tárgyi és pénzügyi feltételek** a költségvetési rendelet esetében több szempontból is nehezen értelmezhetők. A költségvetés meghatározza a költségvetési szervek létszámkeretét, így a személyi erőforrások tekintetében konkrét rendelkezéseket tartalmaz, bizonyos befolyással bír a szervezeti struktúrára, az utóbbiról azonban nem a költségvetési rendelet keretei között dönt az önkormányzat. A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendelet társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében. A rendelkezésre álló előirányzatok befolyásolják a kötelezően ellátandó feladatok minőségét, az önként vállalt feladatok mennyiségét és azok színvonalát. A költségvetés az egyes ágazatok szakmai programjai, részkoncepciói alapján készül, mely elsősorban a kötelező feladatellátásból adódó feladatokat tartalmazza. Az adminisztratív terhek nem változnak.

**Egyeztetési kötelezettség:** Valamennyi költségvetési szerv vezetővel egyeztetésre kerültek az intézmények költségvetései, melyről jegyzőkönyv készült.

A gazdasági kamarákról szóló 1999. évi CXXI. tv. 37. § (4) bekezdése szerint a gazdasági előterjesztéseknek a helyi önkormányzati képviselő testületéhez való benyújtása előtt ki kell kérni a helyi önkormányzat területén működő, érdekelt gazdasági érdekképviseleti szervezet, valamint a gazdasági kamara véleményét. Fentiek alapján jelen előterjesztés megküldésre került a Zala Megyei Kereskedelmi és Iparkamara és a Zala Megyei Kereskedelmi és Iparkamara Zalaegerszegi Térségi Szervezete részére.

**IV.**

**Bizottsági állásfoglalás**

**V.**

**Mellékletek**

**VI.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás / feladat** | **aláírás** | **megjegyzés** |
| Szintén László | Az előterjesztés  készítője |  |  |
| Kondákorné Farkas Erika | Az előterjesztés  készítője |  |  |
| Dr. Márkus Mirtill | Aljegyző |  |  |
| Szintén László | Közgazdasági osztályvezető / pénzügyi ellenőrzés |  |  |
| Dr. Tüske Róbert | Jegyző / törvényességi felülvizsgálat |  |  |
|  |  |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Laczkó Mária | GAMESZ intézmény vezető |  |  |
| Hermann Katalin | Festetics mb. intézményvezető |  |  |
| Varga András | TASZII intézményvezető |  |  |